Kaffekæden Baresso vil have opstartsvirksomheden Resso til at skifte navn. Ejer Klaus Løvgreen afviser, og nu skal sagen i retten.

Jakob Krarup Bjerregaard, f. 1989, er journalist på Finans, hvor han skriver om virksomheder. Jakob er uddannet journalist fra Danmarks Medie- og Journalisthøjskole. Han var under uddannelsen i praktik på Avisen.dk og Børsen, og har også arbejdet for Ugebrevet A4. I 2013 stiftede Jakob netavisen Enklaven.dk om lokalpolitik på Frederiksberg, hvor han er født og opvokset. Mediet måtte lukke, da han startede på Finans i august 2014. Det har dog ikke fået ham til at forlade den gode enklave midt i København.

Den dominerende danske kæde af kaffebarer Baresso anklager københavnerkaffebaren Resso for at abe efter.

Storkæden mener, at Resso-kaffebaren med sit navn krænker varemærket Baresso, fordi kunderne ikke kan kende forskel. Derfor skal Resso skifte navn og betale erstatning, kræver Baresso.

I næste uge tørner parterne sammen i Sø- og Handelsretten.

»I bund og grund mener Baresso, at de ejer de sidste fem bogstaver i en espresso. Der er vi fuldstændigt uenige,« siger Klaus Løvgreen, medejer og direktør i Resso.

Baresso med det karakteristiske bordeauxfarvede logo blev stiftet i 2000 og har i dag 35 butikker på landsplan. Til sammenligning åbnede Klaus Løvgreen den første Resso-butik i 2012 i Torvehallerne i København, og han har i dag blot to butikker i sin kæde.

Baresso mener imidlertid, at Klaus Løvgreen med navnet Resso lukrerer på Baressos velkendte brand. Derfor kræver Baresso, at Resso ikke alene skal skifte navn i butikkerne, men også skifte navn på selskabet Resso ApS samt slette domænerne resso.com og resso.dk.

Oven i købet mener Baresso, at Resso skal betale 1,1 mio. kr. i erstatning.

»Deres krav er ikke i nærheden af noget, der er okay. Det er aldrig sjovt at være den lille over for så stort et firma,« siger Klaus Løvgreen.

I seneste regnskabsår havde Resso et underskud på 237.000 kr., og egenkapitalen var i minus. Baresso fik i 2014 et overskud på 6 mio. kr., og virksomheden blev sidste år købt af tyske JAB Holding.

Hos Baresso oplyser kommerciel direktør Anders Wall, at kæden ikke ønsker at kommentere sagen, før den er afsluttet. Anders Wall skal sammen med Baresso-stifter Kenneth Luciano vidne i retten.

Det er ikke usædvanligt, at konkurrerende selskaber går i retten for at forsvare deres varemærker. Generelt er der kun tale om en krænkelse, hvis varemærkerne ligner hinanden og bliver brugt for samme varer, forklarer Knud Wallberg, advokat og ekspert i varemærker.

»Det sidste er i hvert fald opfyldt i denne sag. Spørgmålet er, om mærkerne kan forveksles af en gennemsnitsforbruger. Det er en skønssag,« siger han.

Knud Wallberg peger også på, at navnet Resso er »fuldstændigt indeholdt« i navnet Baresso, og at de udtalemæssigt ligger tæt på hinanden. Han ønsker dog ikke at spå om udfaldet af retssagen.